แห่จองหุ้นกู้บตท.ทะลุ1หมื่นล้าน
บตท.เผยยอดจองหุ้นกู้ทะลุ 1 หมื่นล้าน ออกขาย พ.ย.นี้ ดอกเบี้ย 3.35%
21 พ.ย. 2558

บตท.เผยยอดจองหุ้นกู้ทะลุ 1 หมื่นล้าน ออกขาย พ.ย.นี้ ดอกเบี้ย 3.35%
น.ส.อัญชุลี สิมะเสถียร รองกรรมการผู้จัดการ สายตลาดทุนและบริหารเงิน บรรษัทตลาดรองสินเชื่อที่อยู่อาศัย (บตท.) เปิดเผยว่า บตท.จะออกตราสารหนี้ MBS (Mortgage-Backed Securities) หรือตราสารหนี้ที่มีสินเชื่อที่อยู่อาศัยค้ำประกันประมาณ 7,000 ล้านบาท โดยมีวงเงินเสนอขายนักลงทุนไม่เกิน 5,000 ล้านบาท อายุ 5 ปี ดอกเบี้ย 3.35% ในเดือน พ.ย.นี้
ทั้งนี้ ตราสารหนี้ดังกล่าวได้รับผลตอบรับอย่างดีจากนักลงทุน โดยมียอดจองซื้อเกินเป้าหมายมากกว่า 2 เท่าของจำนวนเสนอขาย ส่วนใหญ่เป็นนักลงทุนประเภทสถาบัน เช่น สถาบันการเงิน บริษัทประกันภัย กองทุนต่างๆ รวมทั้งนักลงทุนรายใหญ่ เนื่องจากเป็นตราสารหนี้ที่มีผลตอบแทนดี ความเสี่ยงต่ำ และความมั่นคงสูง โดย บตท.ได้รับการจัดอันดับเครดิตองค์กรเป็น AA- อย่างต่อเนื่อง 
สำหรับปีหน้า บตท.เตรียมเดินหน้าสนับสนุนภาครัฐเป็นเครื่องมือทางการเงิน ระดมทุนเข้าสู่ระบบการเงินสินเชื่อที่อยู่อาศัย เพื่อสร้างเสถียรภาพในระบบเศรษฐกิจประเทศ
นางพรนิภา หาชัยภูมิ กรรมการและผู้จัดการ บตท. กล่าวว่า ปัจจุบันตลาดอสังหาริมทรัพย์มีการเติบโตต่อเนื่องจากการลงทุนผ่านกองทุนอสังหาริมทรัพย์มากขึ้น เนื่องจากนักลงทุนได้รับผลตอบแทนสูงและมีความเสี่ยงต่ำ เป็นสินทรัพย์ถาวรที่มีมูลค่า และมีความมั่นคงกว่าสินทรัพย์ประเภทอื่น ทำให้มีความสนใจเข้าไปลงทุนในกองทุนและตราสารหนี้ในตลาดรองมากขึ้น สอดคล้องกับมาตรการภาครัฐกระตุ้นเศรษฐกิจอสังหาริมทรัพย์และสินเชื่อที่อยู่อาศัย เพื่อส่งเสริมความเป็นอยู่ของประชาชน อาทิ การลงทุนโครงสร้างพื้นฐาน โครงการสร้างบ้านคนจน กิจการเพื่อสังคม (Social Enterprise) ผลิตภัณฑ์สินเชื่อบ้านสำหรับผู้มีรายได้น้อยและปานกลาง 
“สถานการณ์ดังกล่าวทำให้ บตท.มีบทบาทในการทำหน้าที่ระดมเงินจากตลาดทุนเพื่อสนับสนุนโครงการที่อยู่อาศัยของภาครัฐ” นางพรนิภา กล่าว